**Grieghallen** er en konserthall i Bergen som sto ferdig i mai 1978, og er oppkalt etter den norske komponisten Edvard Grieg. Hallen har en rekke konsert- og bankettsaler på totalt 3500 m². Griegsalen, med sine 1610 sitteplasser, er den største av disse. Grieghallen ble påbegynt i 1967 og ferdigstilt i 1978. Hallen ble tegnet av den danske arkitekten Knud Munk og kostet til sammen 93 millioner 1978-kroner å bygge.

Konsertsalen er hjemmearena for Bergen filharmoniske orkester. Under Grieghallen er det et parkeringsanlegg med 420 parkeringsplasser brukt blant annet til kinoparkering for Bergen Kino.

Historie
--------

I 1894 hadde Grieg planer om å bygge en konserthall på Engen av tre. Men på samme tiden var Christian Michelsen interessert i å bygge nytt teater, og på tomten på Engen ble i stedet Den Nationale Scene bygget. I 1917 ba styret i Harmonien Bergen kommune om å stille til disposisjon en passende tomt til et konsertlokale. Ett av forslagene var tomten ved byparken der telegrafbygningen i stedet ble reist.

I 1934 opprettet Harmonien en komité med skipsreder Haakon Wallem som formann. Før andre verdenskrig ba komitéen om å bli tildelt tomten Lars Hilles gate 3a gratis av kommunen, men først i 1941 kom det respons, siden den tyske okkupasjonsmakten og Nasjonal Samling gjerne ville feire Griegs hundreårsdag i 1943 med en nyreist konsertsal; men under krigen manglet det midler. Ved frigjøringen i 1945 ble alle politiske vedtak fra okkupasjonstiden kjent ugyldige. Dermed gikk tomten tilbake til kommunen. I en avtale fra 1949 fikk komitéen likevel tomten tilbake, men som motytelse frasa Bergen kommune seg flere utgifter til prosjektet.

På tomten som til sist ble brukt til å reise Grieghallen, stod det i mellomkrigstiden fremdeles bygninger som hadde vært Vossebanens vognhaller.

Bruk av hallen
--------------

Hallen blir hvert år brukt til en rekke konserter under Festspillene i Bergen. Den blir også brukt til ballett- og operaforestillinger, rock og andre konserter. Bergen filharmoniske orkester har faste konserter her, vanligvis på torsdager.

### *Eurovision Song Contest* 1986

NRK valgte Grieghallen til arrangementsted da Bergen var vertsby for *Eurovision Song Contest 1986*. Dette var den første *Eurovision Song Contest* arrangert i Norge, etter at *Bobbysocks* hadde vunnet med *La det swinge* året før. Åse Kleveland var programleder. Konkurransen ble vunnet av 13-årige Sandra Kim fra Belgia. Den ble også gjennombruddet for den 16-årige Sissel Kyrkjebø, som sang i pausen.

### Trafikk-kurs

Siden 1989 har Grieghallen årlig vært brukt til foredrag for russen om trafikksikkerhet og konsekvensene av uforsiktig kjøring. Både ansatte i politiet, Statens vegvesen, ambulansepersonell, vitner og overlevende pleier å forteller om sine erfaringer rundt trafikkulykker. Hensikten med foredragene er å redusere antall trafikkulykker, og siden unge pleier å være ekstra utsatte, derfor rettes foredragene spesielt mot dem. Hallgeir Berge forteller nesten hvert år om trafikkulykken han opplevde i 2003, da han kjørte inn i en telefonkiosk som veltet og knuste ansiktet hans.

### Bier på taket

På Grieghallens tak holder rundt 350.000 bier til i syv kuber.

Referanser
----------

1. ↑  «Konsertlokaler - Konsertlokaler - Konsertlokaler - Grieghallen». *www.grieghallen.no*. Arkivert fra originalen 6. august 2017. Besøkt 5. august 2017.
2. ↑  «Grieghallen – Historie». *www.grieghallen.no*. Arkivert fra originalen 3. desember 2013. Besøkt 5. august 2017.
3. ↑  «Arkivert kopi». Arkivert fra originalen 7. juni 2020. Besøkt 10. januar 2020.
4. ↑   Professor Morten Hammerborg: «Grieghallen - drømmen og marerittet», *Bergensavisen* 9. november 2019
5. ↑  «Det gamle jernbaneområdet i Lars Hilles gate», *Bergensavisen* 1. desember 2021
6. ↑  «Eurovision Song Contest Bergen 1986». *eurovision.tv*. 2017. Besøkt 5. august 2017.
7. ↑
8. ↑  AS, TV 2. «Advarte russen: Espen (28) trodde faren var død». *TV 2*. Besøkt 28. juli 2019.
9. ↑  «- Jeg kjørte i rus og det endte med død». *Bergens Tidende*. Besøkt 28. juli 2019.
10. ↑  «(+) Rystet russen i Grieghallen». *www.ba.no* **(norsk)**. 26. april 2019. Besøkt 28. juli 2019.
11. ↑  «– Det er ikke meningen å skremme eller være moralist. Men det er lett å gi gass, og jeg håper de ser hvor skjørt livet er.». *Bergens Tidende*. Besøkt 28. juli 2019.
12. ↑  «Knut Olav Røssland Nestås». *www.facebook.com*. Besøkt 28. juli 2019.
13. ↑  «Hogne advarte russen fra scenen». *www.ba.no* **(norsk)**. 28. april 2017. Besøkt 28. juli 2019.
14. ↑  Amund Karseth: «Honning fra taket», *Bergensavisen* 3. juli 2019

Eksterne lenker
---------------

* Grieghallens hjemmeside
* Bergen byleksikon på nett, om Grieghallen

|
|  |
| Forgjenger :**ScandinaviumGöteborg**

 | **Eurovision Song Contest Arena**1986 | Etterfølger :**Palais du CentenaireBrussel** |

|  |  |
| --- | --- |
| Oppslagsverk/autoritetsdata | Store norske leksikon **·** Bergen byleksikon **·** GeoNames
 |